मुझे बचपन से सिखाया गया है कि बड़ों से ज़ुबान लड़ाना बद्तमीज़ी है। इसलिए मैं तो अपने प्रधानमंत्री की तरफ़ नज़रें उठा कर देखने की भी हिम्मत नहीं कर सकता। वे भारत की तबाही पर ढोल-ताशे बजाएं, पर मेरा तो जन्म ही उन पर फूल बरसाने को हुआ है। पिछले ढाई बरस में नरेंद्र भाई के दूधिया बयानों ने मुझे उनका ऐसा मुरीद बना दिया है कि कोई लाख दिखाए, मुझे तो उनके राजमहल में स्याह तहखाने नज़र आने से रहे। उनके हाथों में जितने दिनों की भी रहनुमाई है, तब तक अपनी पलकों पर उन्हें बैठा कर रखना मैं अपना राष्ट्रीय कर्तव्य मानता हूं। राजा के कामकाज में मीनमेख निकलना प्रजा का काम नहीं है। राजा हमेशा सही होता है। तब भी, जब वह रातों-रात हर मेहनतकश देशवासी के माथे पर बेईमान का ठप्पा लगा दे।